Sonnet 6 d'Shakespeare
Channel: L'Office du Jèrriais
Date: 07/03/2016

N'laîsse pon lé rigot d'main d'Hivé grînmer
l'Êté en té d'vant qu'tan mar sait couochi;
sai êtampé et coule-té d'sus l'amet
dé t'n aimée pouor qu'tan jus sait acouo chi.
Chutte chiétheté n'est pon à la vielle mésuthe,
mais eune nouvelle tch'enrichitha not' jouaie;
v'là l'întéthet d'châque d'gout d'tan pur jus d'puthe
en dgiêx bathis, t'enrichissant dgiêx fais;
et, mus qu'té, dgiêx fais té s'sont pus rêjouis
quand ches dgix-chîn dgiêx fais t'multipliéthont.
Et tch'est qu'la Mort f'tha quand tu'éthas mouothi,
en t'laîssant tréjous en vie dans tes j'tons?
N'sai pon dêfidguthé; tu'es trop chiéthi
pouor t'laîssi à des vèrs en héthitchi.

William Shakespeare
Vèrsion Jèrriaise dé Geraint Jennings